Dagbladets eier Aller Media tok ut rekordstort utbytte på 100 millioner kroner fra Dagbladet i fjor. Samtidig søker avisa om pressestøtte.

Klassekampen har gått gjennom Dagbladets årsrapport som viser at Aller Media tok ut 84 millioner kroner i utbytte og 16 millioner kroner i konsernbidrag for regnskapsåret 2017/2018.

Det får medieviter Erik Wilberg ved Handelshøyskolen BI til å stusse.

– Dersom regelverket likevel tilsier at Dagbladet kan få pressestøtte, bør noen skjære gjennom og sørge for at regelverket blir endret, sier han til Klassekampen.

Les også: Svenske flytall sjokkerer: - Aldri sett noe liknende

Dagbladet Pluss ble skilt ut som datterselskap i 2017 og gikk ifølge Klassekampen med 11 millioner i underskudd i fjor. Tidligere i år opplyste Dagbladet at avisen har tatt flere grep for å kvalifisere til pressestøtte. De søkte i april i år om støtte til Dagbladet Pluss.

Saken vil sannsynligvis bli behandlet av Medietilsynet i høst. «En søknad om produksjonsstøtte er basert på vilkår der blant annet abonnements­tall og regnskapstall er viktige forutsetninger. Dagbladet Pluss AS har levert den revisorbekreftede dokumentasjon som kreves, og dokumentasjonen blir naturligvis gjennomgått av Medietilsynet», skriver Dagbladets administrerende direktør og ansvarlig redaktør Alexandra Beverfjord til Klassekampen. (©NTB)